Geen eFiling op dié 4 dae nie, waarsku Jan Taks | Netwerk24
Deur Petrus Malherbe 08 April 2019 15:18
Ses maande nadat ’n bom om die Suid-Afrikaanse Inkomstediens (SAID) se IT-afdeling se kop gebars het, gaan die belastinggaarder sy elektroniese dienste na ’n nuwe bediener skuif.
Die inkomstediens gradeer sy elektroniese dienste op.Foto:
Die belastinggaarder het dit ten sterkste ontken, maar Maandag wel aangekondig hy gaan vandeesmaand nog sy stelsels “opknap”.
Verskeie van die SAID se elektroniese dienste gaan van Vrydagmiddag (12 April) tot Dinsdagoggend (16 April) vanlyn wees terwyl dit na ’n nuwe platform geskuif word.
Die SAID se webwerf gaan ook in dié tyd nie werk nie.
Die belastinggaarder het nie meer besonderhede verskaf oor wat die skuif na die nuwe platform behels nie, en of dit beteken sy elektroniese dienste gaan vanaf 16 April totaal anders lyk en funksioneer nie.
Hoewel die SAID destyds ontken het sy stelsels gaan “oornag in duie stort”, het hy toegegee dit sal opgegradeer moet word ten einde op moderne webblaaiers te werk.
Mark Kingon, toe die waarnemende kommissaris van die inkomstediens, het voor die Nugent-kommissie getuig die stand van digitale inligting en tegnologie by die belastinggaarder het skade gely sedert Tom Moyane, geskorste kommissaris, alle modernisering en ontwikkeling daarvan in 2014 skielik gestaak het.
Dinge is ook nie aangehelp deur ’n omstrede televisieonderhoud in Oktober verlede jaar waarin Mmamathe Makhekhe-Mokhuane, die SAID se IT-hoof, skynbaar geen vrae oor die belastinggaarder se IT- en eFiling-infrastruktuur kon beantwoord nie.
Makhekhe-Mokhuane is intussen op “diskresionêre verlof” by die huis.
Sy word steeds haar volle salaris van ongeveer R278 000 per maand betaal.
Tau Mashigo is reeds verlede jaar as waarnemende IT-hoof in haar plek aangestel. Volgens Makhekhe-Mokhuane se prokureurs weet sy nie waarom sy steeds “met verlof” is of waarom ’n ander persoon in haar plek aangestel is nie.
“Sy is nooit daaroor ingelig of oor waarom haar dienste opgeskort is nie.”
Hoewel die SAID se elektroniese stelsel ’n paar dae vanlyn gaan wees, sal belastingbetalers steeds in persoon opgawes kan indien of ander dringende sake in kantoorure by enige van die belastinggaarder se kantore kan uitvoer.
Meer oor: Suid-Afrikaanse Inkomstediens | Efiling | Said | Belasting | Belastinggaarder
Wat moet ek weet as ek eiendom wil koop en verkoop?
Januarie se handelstekort is tweede grootste nóg
SA oorskot geen groot prestasie